የግብር ፍትሃዊነት ትብብር ፕሮጀክት ጽህፈት ቤት ተቋቋመ
የግብር ፍትሃዊነት ትብብር ፕሮጀክት ጽህፈት ቤት ተቋቁሞ በይፋ መከፈቱን የሚያበስር ዝግጅት በዛሬው ዕለት ተከናውኗል፡፡የፕሮጀክት ጽህፈት ቤት ዋና ዓላማውም የንግድ ልውውጥ በሚከናወንባቸው የሀገሪቱ አካባቢዎች የግብር ክፍተቶችን መደገፍና ማስተማር ነው ተብሏል፡፡ፕሮጀክቱ በ2 መቶ በጎ ፈቃደኞች በመታገዝ ለነጋዴዎች ትምህርት በመሥጠት ወደ ግብር ሥርዓቱ እንዲገቡ የማድረግ ሥራም ለአንድ ዓመት ይሠራል ተብሏል።በመክፈቻ ሥነ-ስርዓቱ ላይ የተገኙት የገቢዎች ሚኒስቴር የህግ ተገዢነት ዘርፍ ሚኒስትር ዴኤታ አቶ ዘመዴ ተፈራ ፕሮጀክቱ በግብር ከፋዩና በግብር ሰብሳቢው መካከል የነበረውን አለመተማመን በማስቀረት አጋርነትን እንደሚያጠናክር ተናግረዋል።በኢትዮጵያ የሀገር ውስጥ ገቢ መሻሻል እያሳየ ቢመጣም በሀገሪቱ እየተመዘገበ ካለው ኢኮኖሚያዊ ዕድገት አንፃር ሲታይ ክፍተት እንዳለውም በንግግራቸው አብራርተዋል።ሚኒስትር ዴኤታው የግብር ከፋዮች የህግ ተገዢነት ከጊዜ ወደ ጊዜ መሻሻል እያሳየ የመጣ ቢሆንም የሚፈለገው ደረጃ ላይ አልደረሰም ብለዋል።እንዲሁም ከታክስና ቀረጥ ክፍያ ጋር የማይተዋወቁ ወይም መክፈል በሚገባቸው መጠን የማይከፍሉ የንግድ ማህበረሰብ አባላት በታማኝ ግብር ከፋዮች ላይ ከፍተኛ ተፅዕኖ እንደሚያሳድሩ አብራርተዋል።ጽህፈት ቤቱ ወደ ግብር ሥርዓቱ ያልገቡ በንግድ የሚሳተፉ አካላትን ወደ ግብር ስርዓቱ በማስገባት ፍትሃዊ የግብር ስርዓት ለመፍጠር አቅም ይፈጥራል ነው የተባለው።ተጠሪነቱ ለገቢዎች ሚኒስቴር የሆነው ይህ ፕሮጀክት የገቢዎች ሚኒስቴር ከአዲስ አበባ ከተማ አስተዳደር ጋር በትብብር የሚተገበረው ነው ተብሏል።በአዲስ አበባ ከተማ በሙከራ ደረጃ ሥራው ተጀምሮ ውጤታማነቱ ከታየ በኋላም በሌሎች ክልሎች ተግባራዊ እንደሚደረግ ተገልጿል።ሚኒስትር ዴኤታው ፕሮጀክት ጽህፈት ቤቱ የታለመለትን ግብ እንዲመታ የንግዱ ማህበረሰብና ባለድርሻ አካላት የዜግነት ግዴታቸውን እንዲወጡ ጥሪ አቅርበዋል።